ועדת הכלכלה, כנסת 17, פרוטוקול מספר 176, 2007-02-05 10:30

משה כחלון: בוקר טוב, אני פותח את ישיבת ועדת הכלכלה, הנושא הראשון על סדר היום: הצעת חוק לאיחוד קווי החירום הטלפוניים, התשס"ו-2006, של חבר הכנסת יורם מרציאנו.

משה כחלון: למעשה זה דיון שני בהכנת הצעת החוק לקריאה ראשונה.

משה כחלון: הצעת החוק עברה בקריאה טרומית, התקיים כאן דיון ב-22 בנובמבר.

משה כחלון: זה הדיון השני, בדיון הקודם לא היו הסכמות, היו כאן נציגים שטענו, שזה בלתי אפשרי, יש בעייתיות.

משה כחלון: ביקשתי מחבר הכנסת מרציאנו לנסות לתאם יחד עם הגורמים הרלוונטיים כיצד לקדם את הצעת החוק.

משה כחלון: חבר הכנסת מרציאנו, הבמה שלך.

יורם מרציאנו: ב-22 בנובמבר קיימנו כאן דיון לאחר שההצעה שלי לאיחוד קווי החירום עברה קריאה טרומית והחלטת ועדת שרים לחקיקה אישרה את הצעת החוק שלי.

יורם מרציאנו: אמר לי שר התקשורת, שלפני שבועיים הוא הוציא תקנה והוא הודיע שהוא מוכן להקצות מספר לטובת מספר החירום.

יורם מרציאנו: הוא הודיע לי, שהוא תומך בהצעת החוק, הוא גם אמר את דברו בוועדת השרים לענייני חקיקה.

יורם מרציאנו: דיברתי עם השר לביטחון פנים, גם הוא אמר לי שהוא תומך בהצעה, כמו כן, הוא גם הביע את תמיכתו בוועדת השרים לענייני חקיקה.

יורם מרציאנו: דיברתי עם שר הבריאות שאמר לי, כי לא תהיה התנגדות מבחינתו.

יורם מרציאנו: כמו כן, עמדת נציג הגמלאים בוועדת השרים לענייני חקיקה היתה לתמוך בהצעה.

יורם מרציאנו: ההצעה שלי בוועדת השרים לענייני חקיקה עברה כמעט פה אחד.

יורם מרציאנו: גם בכנסת היא קיבלה רוב של כל חברי הכנסת שהיו באולם.

יורם מרציאנו: קיימנו כאן דיון ב-22 בנובמבר ואז ביקשת מאתנו לערוך תיאומים.

יורם מרציאנו: היות ומשרד התקשורת הודיע, שהוא לא יוכל ללוות את העניין ולעבוד מול כל גופי מוקדי החירום, מי שלקח על עצמו את העניין הוא האגף הכלכלי במשרד ראש הממשלה.

יורם מרציאנו: נפגשתי אתם והגעתי להסכמה לגבי המשך קידום החוק.

יורם מרציאנו: הודעתי להם באופן מסודר, שהדבר ייעשה בתיאום אתם, בצורה מסודרת.

יורם מרציאנו: אני מבין שהבוקר אנחנו נתקלים בבעיית הניסוח.

יורם מרציאנו: אני כבר מודיע ליועצת המשפטית של הוועדה, שארצה היום להקציב זמן על מנת שלא נחכה שוב שלושה חודשים עד לקיום דיון נוסף.

יורם מרציאנו: אני רוצה לקדם את הצעת החוק הזאת, אני חושב שהיא חשובה.

יורם מרציאנו: בישיבה הקודמת הנחתי בפני החברים מצגת שנותנת תשובות למהלך החוק, איך החוק צריך לעבוד.

יורם מרציאנו: הדבר שמנחה אותי יותר מכל הוא הצלת חיים.

יורם מרציאנו: מדינת ישראל כמדינה מתקדמת יכולה לראות את עצמה מתמודדת עם העולם המתקדם שבו מופעל 911, כמו גם בארצות הברית, גם באנגליה ובמדינות גדולות שבהן ניתן מענה מיידי.

יורם מרציאנו: במדינה שבה מנוהל קמפיין שלם בנושא של הצלת חיים – הרי כולנו מבינים, שהשניות הראשונות הן השניות שמצילות את חייו של האדם.

יורם מרציאנו: הצעת החוק שלי באה לתת תשובה לנושא הזה, אני מבקש לתת מענה למצב חירום, אנשים נמצאים בלחץ, ילדים, סיפרתי לכם בדברי ההסבר שלי על ילדה בת ארבע, בתושייתה, תוך כדי זיכרון, הצליחה להציל את חיי אימה ברגע האמת משום שידעה להגיע לחיוג המקוצר.

יורם מרציאנו: אינני מותח כאן ביקורת על איש, אבל אני רוצה לומר כאן, לא אחת אנחנו נתקלים בתופעה מסוימת בנושא של שירותי חירום.

יורם מרציאנו: יש שריפה בתוך בית, מתקשרים למשטרה, המשטרה מעבירה למכבי אש, מכבי אש מעביר למד"א, ואנחנו לא מצליחים להגיע בזמן אמת כדי לחלץ את האנשים הלכודים בתוך הבית.

יורם מרציאנו: הצעת החוק שלי באה לתת פתרון אחר, שבו המערך הטכנולוגי המתקדם של מדינת ישראל - אני אומר, גם אדם שנקלע לתאונת דרכים ולא יכול לדבר, תוך כדי לחיצת כפתור אפשר לזהות באיזה מקום הוא נמצא על מנת לתת לו בזמן אמת את תגובת החילוץ כדי להוציא אותו מהמקום שבו הוא נמצא.

משה כחלון: חבר הכנסת מרציאנו, היות ויש לך את ההסכמה של ועדת השרים, אני מציע להתחיל בהקראת הצעת החוק על מנת לקדם אותה.

אמיר ברקן: נפגשנו עם חבר הכנסת מרציאנו, אנחנו מתואמים בינינו לגבי המבנה הבסיסי של הצעת החוק.

אמיר ברקן: בהצעת החוק, כפי שהיא מונחת לפניכם, עשויים להבין, שאנחנו, באבחה אחת, מוחקים את המוקדים הקיימים ומקימים מוקד אחר לגמרי, שאמור לתת מענה - - -

משה כחלון: איפה הבעיה?

אמיר ברקן: הבעיה, שדבר כזה אינו ישים.

משה כחלון: מה לא ישים, ועדת שרים מאשרת והוא לא ישים?

משה כחלון: היא אישרה משהו שאינו ישים?

משה כחלון: היא ראתה את הצעת החוק, ההצעה היתה מונחת בפניה.

אמיר ברקן: אדוני היושב ראש, נדרשות הבהרות על מנת שייצא מתחת ידינו חוק שניתן ליישם אותו ויביא תועלת.

אמיר ברקן: חוק שבו ממחר בבוקר מבטלים את המוקדים הקיימים לטובת מוקד חדש - - -

משה כחלון: תסלח לי שאני מפריע לך, מה כן?

לאה ורון: הרעיון הוא לא לבטל ממחר בבוקר.

יורם מרציאנו: רבותיי, לאף אחד אין כוונה לבטל מחר בבוקר את כל מוקדי החירום של מדינת ישראל.

יורם מרציאנו: כולנו מבינים שזה לא ישים לבטל מחר בבוקר את מוקד 100, 101 או 102, כדי שבמרכז מסוים שבו יישב המוקד, ניתן תשובות חירום לכל הארץ.

יורם מרציאנו: ישנם את המבנים הקיימים, במשטרה זה מחולק על פי מחוזות, אני מבין שגם במד"א זה מחולק על פי מחוזות, אני לא בטוח שזה אותם מחוזות.

יורם מרציאנו: זה באג אחד גדול, הגיע הזמן שבמסגרת הצעת החוק הזאת נאחד את המחוזות האלה יחד על מנת לתת זמן תגובה אמיתי לכל הגורמים שהם מצילי חיים ביחד.

יורם מרציאנו: כיום למשטרה יש מוקדי חירום, הייתי במשטרה, עשיתי שם סיור, יש מוקדים אזוריים מחוזיים שהם מפנים לתוך התחנות.

יורם מרציאנו: כנ"ל יש במד"א.

יורם מרציאנו: אני לא בטוח שזה כך בכיבוי אש, אגב הם לא חופפים.

יורם מרציאנו: בעצם, מה שאנחנו באים לומר, שתהיה מסלקה שתעבוד עם המחוזות הקיימים.

יורם מרציאנו: אנחנו לא נבטל מייד את כל המחוזות הקיימים כי זה לא נכון ולא חכם.

יורם מרציאנו: מבחינתנו אין באפשרותנו לעשות זאת, אנחנו לא רוצים לעשות זאת, אנחנו רוצים להקים את היחידה, שבלחיצת כפתור האזרח יגיע אליה, ודרך המסלקה, יגיע אל תוך מוקדי החירום האזוריים, המחוזיים או העירוניים, על פי מה שנגדיר בהצעת החוק, ועל פי המצגת שהכינו במשרד ראש הממשלה, שבעצם מקובלת עלינו.

יורם מרציאנו: האזרח מגיע למסלקה תוך כדי כיוון אל תוך מוקדי החירום הקיימים, בזמן אמיתי.

יורם מרציאנו: במקביל, נראה על המסכים את מוקד הפיגוע, את מצב המצוקה, את האזרח שנמצא במקום, בזמן אמת, כדי להפנות אליו את שירותי המצוקה.

אתי בנדלר: לא הבנתי את המשפט האחרון.

יורם מרציאנו: אני רוצה לומר דבר נוסף, לצערי, אנחנו לא נותנים מענה בשפות.

יורם מרציאנו: ההצעה שלי נותנת מענה בשפות, בערבית, ברוסית, באנגלית ובעברית.

יורם מרציאנו: היום, מענה החירום עובד רק בעברית.

לאה ורון: חבר הכנסת מרציאנו, אני מנסה להבין את ההצעה שלך, יש מקום אחד שהוא מסלקה, לשם מצלצלים - - -

יורם מרציאנו: גם, בשלב הראשון.

לאה ורון: אותה מסלקה מעבירה, אם זה למד"א, אם זה למשטרה.

יורם מרציאנו: כן.

אמיר ברקן: זאת הצעה שאנחנו יכולים לתמוך בה, זאת הצעה שאנחנו יכולים לקדם.

אתי בנדלר: שהיא שונה מההצעה שמופיעה בשלב הבוסרי, ההצעה הטרומית.

יורם מרציאנו: נכון, לכן אנחנו מגיעים לוועדה, זה חלק מתהליך החקיקה.

אתי בנדלר: בוודאי, אני רק רוצה להבין את דבריך.

אתי בנדלר: אני ביוזמתי התקשרתי אתמול למשרד ראש הממשלה, למר אמיר ברקן ושאלתי, האם עשיתם עבודת הכנה לקראת הישיבה הנוכחית.

אתי בנדלר: כשהסתבר לי שהדברים מאוד התחלתיים, ביקשתי מהם לגבש את הדברים ולהיפגש אתך כדי שנוכל להתקדם הלאה.

אמיר ברקן: אכן נפגשנו הבוקר.

יורם מרציאנו: לצערי מאוחר מדי.

אתי בנדלר: בעקבות הפגישה אתך, למרות שהדברים לא תואמו אתי מראש, הספקנו לשבת שלושת רבעי השעה בחדרי וראינו שעדיין יש הרבה מאוד שאלות שצריכות לקבל מענה בשלב קביעת העקרונות, לא בשלב הניסוח.

אתי בנדלר: אין לי בעיה של ניסוח, אבל הוועדה צריכה להחליט על עקרונות והעקרונות האלה טרם גובשו.

יורם מרציאנו: אני רוצה לומר משהו, אני מצפה ממך, אדוני יושב ראש ועדת הכלכלה, להבין את מה שאני אומר.

יורם מרציאנו: לא יכול להיות שנקיים דיון בחודש נובמבר, אתה שולח את המשרדים לקיים תיאומים והם מתעלמים.

יורם מרציאנו: הם מגיעים לכאן מישיבה לישיבה.

יורם מרציאנו: כך ניתן להגיע למצב בעוד שבועיים, שעוד לא תיאמנו.

יורם מרציאנו: רבותיי, לא עוד, אי אפשר שנהיה תלויים במשרדי הממשלה.

יורם מרציאנו: אתה נתת להם מספיק זמן, בכלל, נשאלות השאלות, למה לא פנית אלינו.

יורם מרציאנו: סליחה רבותיי, הגשתי את הצעת החוק, תפנו אתם אליי.

יורם מרציאנו: השרים שלכם, כל אחד מכם, המשרד לביטחון פנים, משרד הבריאות, משרד הפנים, שהם הגופים האחראים והשרים האחראים - כל אחד על מוקדי החירום שלו - ישב בוועדת שרים.

יורם מרציאנו: אם הם מצביעים בוועדת שרים מבלי להכיר את החוק, מבחינתי זה גרוע יותר.

יורם מרציאנו: הם אישרו את החוק, מה, הם לא למדנו את העניין לפני?

יורם מרציאנו: כל פעם אתם באים לכאן, משתוממים, מיתממים, מרוויחים זמן.

יורם מרציאנו: אני אומר לכם, לא עוד.

יורם מרציאנו: אדוני יושב ראש הוועדה, לאור בקשתה של היועצת המשפטית, אני משוכנע שהיא רוצה לעשות את זה על הצד הטוב ביותר, כדי שחלילה לא תצא תקלה תחת ידינו, אני מבקש שנגביל את הדיון לעוד שבועיים.

יורם מרציאנו: תן לנו שעה בעוד שבועיים, אחרי שנשב ונביא לכאן נוסח מתוקן.

יורם מרציאנו: מקובל עליי.

משה כחלון: חבר הכנסת מרציאנו, אם היינו יושבים היום, מסכמים את העקרונות, היה לנו קל יותר להביא את זה להצבעה.

משה כחלון: אני מבין מצוין על מה אתה מדבר, כחבר כנסת אני יודע על מה אתה מדבר, אני לא יודע אם יש מישהו שמבין טוב יותר ממני מה אתה אומר.

משה כחלון: יש כאן שיטה, זה לא מקרה וזה לא צירוף מקרים, זאת שיטה לעכב, לטרפד.

משה כחלון: חמור מכך, בפעם הקודמת עלתה טענה שזה לא אושר בוועדת שרים, עכשיו זה כן אושר בוועדת שרים.

משה כחלון: אמרו, אם זה היה מגיע לוועדת שרים, יכולנו להביע את דעתנו.

משה כחלון: אם כך, זה הגיע לוועדת שרים, מה עכשיו?

יורם מרציאנו: זה אושר פה אחד בוועדת שרים.

משה כחלון: חבר הכנסת מרציאנו, אאפשר ליועצת המשפטית לומר את דברה, נשמע את ההמלצה שלה.

יורם מרציאנו: אדוני יושב ראש הוועדה, דבר טכני, היום, כאשר אזרח מצלצל למוקד החירום, במוקד החירום, אולי רק במד"א יודעים לזהות איפה הוא נמצא בזמן אמת, איפה זה קרה.

יורם מרציאנו: בהצעת החוק שלי אני מבקש לתת פתרון בזמן אמת, לאדם שמצלצל בפלאפון, בסטייה של כמה מאות מטרים.

יורם מרציאנו: בטלפון אלחוטי, טלפון קווי של בזק או של הוט, זה בזמן אמת, באותו מקום, להגיע כדי לדעת שהאיש צריך לקבל שירות חירום.

יואל הדר: יש חוקים, הרעיונות אולי טובים – הדבר הזה משנה בעצם סדרי בראשית שקיימים כאן, הם קבועים אבל קיימים.

יואל הדר: במדינה אחרת, שסדרי בראשית היו קיימים מלכתחילה בצורה אחרת, זה יותר קל, אבל אצלנו יותר קשה לשנות סדרי בראשית, המדינה בנויה בצורה אחרת, לפחות לגבי המשטרה, חלק מהפניות זה לא רק פניות פליליות כפי שקיימות במדינות אחרות, זה גם פניות ביטחוניות - - -

יורם מרציאנו: קראתי הבוקר, שחבר הכנסת עמי אילון הציע, לאחד את כל גופי החירום יחד, המשרד לביטחון פנים יחד עם העורף בזמן אמת.

יורם מרציאנו: אולי כדאי שתחשבו לאמץ את כל קווי החירום תחת המשרד לביטחון פנים, שכולם ייתנו שירותי חירום, זה גם רעיון.

יואל הדר: עם כל הכבוד לחבר הכנסת אילון, זאת לא המצאה חדשה, זה כבר הרבה מאוד שנים - - - בסופו של דבר, מי שלא צריך להיפגע זה האזרח, המטרה היא לעזור לאזרח ולא לפגוע באזרח.

יואל הדר: לכן נמצאים כאן נציגים ממשרד ראש הממשלה, שלא היו כאן בדיון הקודם, הם הגורם המשלם.

יואל הדר: מאחר והם אמרו, שהם צריכים ללמוד את הנושא כמו שצריך, אני מסכים עם עורכת דין בנדלר, שהפן המשפטי בא אחרי פן העקרונות, כלומר, אם לא יקבעו עקרונות, המשפטנים לא יכולים לרוץ לפני כולם ולומר מה נכון.

יואל הדר: נושא של עקיבה אחר אזרחים, מאיפה הם מתקשרים בדיוק, יש פן חוקי בעניין הזה, האם מד"א וכיבוי אש יידעו איפה כל אזרח ואזרח נמצא.

יואל הדר: לא בטוח שכולם יירצו את הדבר הזה כי הוא לא נמצא בחוק.

משה כחלון: מר ברקן, יש לכם עקרונות שאתם רוצים - - -

אמיר ברקן: חבר הכנסת מרציאנו הטיב להציג את העקרונות.

משה כחלון: יש לך אותם על הכתב?

אמיר ברקן: ניסינו לשבת עם עורכת דין בנדלר, מייד לאחר שסיימנו את הפגישה עם חבר הכנסת מרציאנו, התחלנו לכתוב אותם.

סנ"צ ישראל הנגבי: להערכתי, הוא צריך לשבת עם האנשים המקצועיים, לשמוע את כל הבעיות - - -

יורם מרציאנו: תסלח לי, אמרת את זה גם בישיבה הקודמת, למה לא יצרת אתי קשר במשך חודשיים, היית מאוד עסוק?

סנ"צ ישראל הנגבי: אל"ף, כן.

יורם מרציאנו: תסלח לי, לא מקובל עליי, היו לך חודשיים להיפגש אתי.

סנ"צ ישראל הנגבי: זה לא רק אתה, צריך מישהו שמתחלל את כל הגורמים, אני לא מתחלל את כל הגורמים.

יורם מרציאנו: אני מבקש להתחיל להקריא את הצעת החוק, אני רוצה להצביע.

אתי בנדלר: אני חייבת לומר מילת הקדמה כי אני כיועצת משפטית בכנסת חשה תחושת אי נוחות גבוהה, לבקש מחבר כנסת לדחות את ההצבעה על הצעת החוק שלו, לאחר שדיון קודם התקיים כאן לפני חודשיים.

אתי בנדלר: אני חושבת, שאני צריכה להיות בראש אלה שצריכים להאיץ את התהליך ולא להאט אותו.

אתי בנדלר: אכן, ב-28 בנובמבר החליטה ועדת שרים לענייני חקיקה, שהמועצה לביטחון לאומי תרכז את התיאום בין המשרדים במהלך החקיקה בכנסת.

אתי בנדלר: לי יש תחושה לא נעימה, כשאני מתקשרת אתמול ומבקשת לדעת מה גובש בין משרדי הממשלה, מסתבר לי, שבעצם אפשר לומר, שלא גובש דבר.

אתי בנדלר: מאז אתמול, יש תחילת תהליך כדלקמן: ראשית, מדובר כרגע על שירותי חירום, כפי שהציע חבר הכנסת מרציאנו, שכוללים את משטרת ישראל, מגן דוד אדום ומכבי אש, עם אפשרות בעתיד להוסיף שירותי חירום נוספים, ייתכן שעל ידי השר, באישור ועדת הכלכלה.

אתי בנדלר: מוקד חירום זה בעצם מוקד לקבלת קריאות טלפון בכל אחד משירותי החירום כפי שהגדרתי קודם.

אתי בנדלר: מוקד מאוחד, בניגוד למה שמוצע כרגע בהצעה המקורית, זה מוקד אחד לקבלת קריאות טלפון של כל אחד משירותי החירום, מעין מסלקה, כפי שהגדרת.

אתי בנדלר: ובכן, קודם כל מדובר על כך, שמוקדי החירום יאוחדו למוקד מאוחד, שאליו ניתן יהיה להתקשר לצורך קבלת עזרה או מתן מידע, מיועד לכל אחד ממוקדי החירום.

אתי בנדלר: שיחות הטלפון במוקד המאוחד יהיו בחיוג מקוצר ולא יחויבו בתשלום כלשהו, כמובן ככל שמדובר בשיחות טלפון מהארץ.

אתי בנדלר: מי יהיה השר הממונה על החוק הזה, שיש לו תפקידים אופרטיביים כפי שנראה - - -

יורם מרציאנו: כרגע זה שר התקשורת.

אתי בנדלר: ברור שזה לא יכול להיות שר התקשורת כי שר התקשורת, התפקיד היחידי שלו זה להקצות את הקו, אבל הוא לא ממונה, לא על המשטרה, לא על מד"א, לא על מכבי אש ולא על שירותי חירום נוספים, אם יצורפו לעניין.

אתי בנדלר: לכן לכאורה, נראה שמדובר בשר לביטחון הפנים, אבל אני חושבת שמי שצריך להנחות אותנו - כי לרשות המחוקקת לא צריכה להיות עמדה בעניין הזה - הממשלה צריכה להחליט מי השר שיהיה ממונה על ביצוע החוק.

יורם מרציאנו: אנחנו נשב ביחד ונעשה את זה בצורה מסודרת, בתיאום עם השרים ועם הגורמים במשרד ראש הממשלה.

יואל הדר: מה לגבי יהודה ושומרון?

אתי בנדלר: יש עוד שאלות רבות שאתם צריכים לענות עליהן.

אתי בנדלר: אני רוצה לומר על איזה דברים סוכם הבוקר ואיזה שאלות נשארו עדיין פתוחות – ונשארו שאלות פתוחות רבות.

אתי בנדלר: מה שמוצע על ידי המועצה לביטחון לאומי - - -

אמיר ברקן: לא, זה האגף הכלכלי במשרד ראש הממשלה.

אתי בנדלר: האגף הכלכלי במשרד ראש הממשלה מציע, שבעצם הגוף שיפעיל את המוקד המאוחד יהיה גוף פרטי שייבחר במכרז.

יורם מרציאנו: אפשרות.

אתי בנדלר: האם אנחנו מעגנים את זה בחקיקה?

אתי בנדלר: ואם אכן הגוף הזה ייבחר במכרז, גוף פרטי, מי ישא בעלויות התפעול שלו?

אתי בנדלר: האם הם יתחלקו בכל אחד מאותם מוקדי חירום שעליו אנחנו מדברים או שתהיה הקצאה אחרת של משרד האוצר?

אתי בנדלר: אינני יודעת.

אתי בנדלר: מה הדרישות שיועמדו בפני אותו גוף?

אתי בנדלר: מהן הכשירויות של האנשים, דוברי שפות וכיוצא בזה?

יורם מרציאנו: ברור שאנחנו צריכים ללכת היום, גם בעקבות מה שקורה באיחוד האירופי, ב-911, ששם יש את דוברי השפות.

יורם מרציאנו: כמדינה נאורה ומתקדמת, אנחנו צריכים לתת תשובות לשפות.

יורם מרציאנו: השפה העברית היא יפה ביותר אבל יש עוד כמה שפות שצריך לתת להן תשובות.

יורם מרציאנו: אנחנו מכירים מקרה במשטרה, של דוברת ערבית שלא הצליחה לתקשר עם אותו יומנאי ושם קרה אסון כי הזמנים האלה היו קריטיים מאוד בזמן אמת.

יורם מרציאנו: דברים שקרו רק לפני חודשיים.

אתי בנדלר: צריך לקבוע סטנדרטים למתן השירות.

יורם מרציאנו: אין לי בעיה.

יורם מרציאנו: כל מה שאת אומרת, את שואלת שאלות נכונות, דיברנו עליהן היום, מי יקבע, עלות, מפעיל, מכרז.

יורם מרציאנו: אני מבקש מיושב ראש הוועדה, לתת לי סד זמנים קצר של שבועיים.

יורם מרציאנו: בחודש הבא אנחנו יוצאים לפגרה ואני מאבד זמן יקר.

יורם מרציאנו: אני מוכן לבוא עם כל התשובות האלה, שבטח העלית אותן בפני אמיר ברקן, כאשר ישבת אתו בישיבה המוקדמת.

יורם מרציאנו: אנחנו נבוא עם תשובות.

יורם מרציאנו: אני יודע, שמשרד ראש הממשלה הוציא הבוקר מכתב לכל מנכ"לי המשרדים כדי לקבל תשובות לשאלות שאת שואלת, קרי, למשרד הפנים, המשרד לביטחון פנים, משרד הבריאות, לדעתי צריך גם להפנות לעורף, לצבא, ולמשרד התקשורת.

יורם מרציאנו: אני רואה ניסיון בפיילוט ראשוני של חצי שנה, שנה, אבל כשתהיה לזה הצלחה גדולה יותר, אני רואה בעיני רוחי איך אני מאחד לתוך זה גם את מוקדי החירום הנוספים, קרי, עורף, מוקדים עירוניים, שכל הנושאים האלה יקבלו תשובות אל תוך המוקד, לתוך המסלקה שעליה אני מדבר.

יורם מרציאנו: אגב, לא המצאתי את הגלגל, כך זה עובד באירופה.

משה כחלון: הדברים ברורים, אנחנו צריכים לחזור לתיאומים ולעקרונות.

משה כחלון: חבר הכנסת מרציאנו, אני מציע לא לקבוע מועד, אבל אני יכול להתחייב לך, ברגע שתודיע לי שזה מוכן, זה יהיה בפרק זמן קצר ביותר, אפילו אם נצטרך לעשות תוספת לסדר היום.

משה כחלון: תודיע לי שאתם מסיימים, אני אקבע מועד מיידי, נקיים את הדיון ולאחר מכן הצבעה.

אתי בנדלר: אם מותר לי להציע, בכל זאת לקצוב זמן למשרדי הממשלה על מנת לסיים טיוטא ראשונה של ההצעה.

משה כחלון: שבועיים זה מספיק לכם?

יורם מרציאנו: כן, פרק זמן סביר.

משה כחלון: אנחנו קובעים פרק זמן של שבועיים.

משה כחלון: אנחנו מסיימים את הדיון, תודה רבה, הישיבה נעולה.